Gran acolliment en la I edició de Jornades Tècniques Agràries
30 de maig 2022

![](/media/xiwboia2/c_6751.jpg?width=850&height=566.9886363636364)

La I edició de les Jornades Tècniques Agràries organitzades per l'Ajuntament de Sagunt i el Consell Agrari en col·laboració amb el Colegio Oficial de Ingenieros Agrónomos de Levante han finalitzat esta vesprada amb un gran acolliment per part del públic saguntí. Les tres conferències s'han desenvolupat tant de manera presencial, com per _streaming_.

La primera d'elles es va titular _¿Nuevos cultivos? Romper esquemas para ganar mercados_ i va ser impartida pel responsable d’agrosostenibilitat en el Centre d'experiències Cajamar, Carlos Baixauli Soria. La segona jornada tenia el nom de _¡Alerta! ¿Qué puedo hacer para luchar contra el ‘cotonet’?_ i com a ponents es va comptar amb la participació de Maribel Deval del Bou, del servei de Sanitat Vegetal i els investigadors de l’IAM-UPV Sandra Vacas González i Alejandro Tena Barreda. I, finalment, la ponència de hui, _Figuras de calidad, ¿Qué alternativas tengo?_, ha sigut impartida per la cap de servei de Qualitat Agroalimentària, Mª Carmen Montoro Cavero i pel director creatiu de Filmac, Kike Correcher. A meitat de la jornada hi ha hagut un descans per a gaudir d'un ‘café saludable’ i de productes de la Comunitat Valenciana.

![](/media/xgkkuv32/c_6741.jpg?width=850&height=566.9886363636364)

La regidora delegada d'Agricultura i presidenta del Consell Agrari, Ana María Quesada ha fet referència al fet que es continuarà treballant per a oferir més jornades d'este tipus als agricultors i a les persones interessades: «**La nostra previsió des del departament i des del Consell Agrari és que estes jornades siguen les primeres, però no les últimes, és a dir, que siguen les primeres de moltes més. L'any vinent continuarem veient quins temes volem tractar a Sagunt sobre l'agricultura i intentarem portar ponents de la millor qualitat possible**». Sobre la conferència de hui, ha afegit: «**Esta jornada té molt valor perquè ens aporta idees noves, una forma diferent de veure el que fem i una forma diferent d'intentar millorar com venem el que fem i de com li donem una miqueta més de valor**».

Així mateix, la regidora ha explicat que intenta «**aplicar en este camp la part de gestió que és necessària des de l'administració pública, acompanyar sempre i facilitar al màxim possible tot el que estiga a la meua mà**». A més, ha aprofitat per a agrair la col·laboració del Colegio Oficial de Ingenieros Agrónomos de Levante, ja que «**ens ha acompanyat en esta aventura i en l'organització de la jornada**».

*   [](http://www.facebook.com/sharer.php?u=https://aytosagunto.es/va/actualitat/gran-acolliment-en-la-i-edicio-de-jornades-tecniques-agraries/ "Facebook")
*   [](http://twitter.com/share?url=https://aytosagunto.es/va/actualitat/gran-acolliment-en-la-i-edicio-de-jornades-tecniques-agraries/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/gran-acolliment-en-la-i-edicio-de-jornades-tecniques-agraries/ "Linked In")
*   [](mailto:?body=https://aytosagunto.es/va/actualitat/gran-acolliment-en-la-i-edicio-de-jornades-tecniques-agraries/)